**Tradicionalni nacionalni humanitarni program Hrvatskog Caritasa**

**„Za 1000 radosti“ – „*Govori dobrim!“***

**Svrha i ciljevi programa**

Tradicionalni nacionalni program Hrvatskog Caritasa **˝Za 1000 radosti˝** u svoje središte postavlja dobro. Zapravo, željeli bismo zajedno učiti kako ˝govoriti dobrim!˝, odgovorno se služeći dobrim gestama, dobrim inicijativama, nakanama, dobrim djelima šireći pritom pozitivne vibracije i potičući druge na socijalnu osjetljivost, suodgovornost i djelatnu ljubav.

Želimo sve nas potaknuti da se, usprkos brojnim negativnostima, medijskom crnilu, rastu cijena, nesigurnosti, kriminalu i ratnim prijetnjama – na koje kao pojedinci teško ili ograničeno možemo utjecati - usredotočimo na ono što je u našoj moći: dobrim ispuniti prostor oko sebe, odnose s ljudima, vrijeme kojim raspolažemo. Ono što nam nitko ne može oduzeti. Stoga je slogan koji ćemo programu promicati: ***„Govori dobrim!“***

Započet prije dvadeset godina kao predbožićana akcija, „Za 1000 radosti“ prerastao je u cjelogodišnji program kojim nastojimo u društvu razviti socijalnu osjetljivost, solidarnost i uzajamnost te ujedno prikupiti konkretnu pomoć za najsiromašnije obitelji u Hrvatskoj koje teško preživljavaju boreći se s bolesti, nezaposlenosti i siromaštvom. Istodobno želimo progustiti mreže dobra u društvu kako bismo zajedno mogli činiti više i – zašto ne – mijenjati svijet nabolje – na tragu Onoga koji je prošao zemljom čineći dobro.

Od samog početka Hrvatski si je Caritas postavio cilj: želimo biti poticatelji, usmjeravatelji, svojevrsni skretničari dobra/dobara, konkretne pomoći koja će od onih koji imaju i mogu strujati prema onima koji nemaju i ne mogu. Tisućama obitelji tijekom godina pomoć koju su hrvatski građani, tvrtke, ustanove, udruge, djeca, mladi, umirovljenici, obrtnici, studenti i svi drugi darivali postala je poruka vjere u budućnost i dokaz nezaslužene ljubavi, otkriće zajedništva. U mnogo smo se slučajeva uvjerili kako čuda postaju zbilja kad čovjek u svojoj nevolji bude prepoznat a njegova žurna potreba zadovoljena.

**Kako i kome šaljemo poruku?**

***Djeca i mladi u osnovnim i srednjim školama***

Program se obraća svim sastavnicama hrvatskog društva i doseže veliku većinu naših stanovnika, ponajprije putem promotivnih materijala i 460.000 prigodnih kartica koje će uz preporuku Ministarstva znanosti i obrazovanja doći u sve osnovne i srednje škole u Hrvatskoj, pa odatle i u više stotina tisuća obitelji. Ove smo godine za škole pripremili za svakog učenika i učenicu **DOBR**e kart**ICE** – **dobrice**, oblikom posve nalik bankovnim karticama, kojima u našim obiteljima svoje novčane resurse koristimo za potrebe i dobrobit najbližih: članova obitelji, rođaka, prijatelja. Dobrice su tu da nas podsjete i potaknu da, raspolažući svojim dobrima za svoje potrebe, ne zaboravimo na one koji se danas oko nas bore protiv najopasnijeg protivnika – siromaštva. Četiri srednjoškolska vizuala upozoravaju na pokazatelje siromaštva u našem društvu, a 6 vizuala na karticama za osnovne škole nude konkretne primjere govora dobrim u svakodnevnim situacijama. I jednima i drugima pozivamo i potičemo djecu i mlade – ali i njihove roditelje i obitelji – da darivanjem zahvate i oplemene svaki odnos s bližnjima, darujući pomoć, novac, podršku, objed, solidarnost, ali i ohrabrenje, prijateljstvo, igru, pažnju. Neka sve nas kartice potaknu da i mi postanemo dobrice.

***Pojedinci i korporativni darovatelji***

Na uključenje u ovaj program tijekom studenoga i prosinca ciljano personaliziranim dopisima pozivamo i desetak tisuća poslovnih subjekata, ali i sve druge - i to cijele godine – kao i sve dobrohotne, socijalno osjetljive pojedince, udruge, tvrtke, jedinice lokalne uprave i samouprave, medijske kuće, zaposlene i nezaposlene, djecu i mlade i umirovljenike. Prikupljamo novčane darove, proizvode i usluge. Svaki će dar nekoga obradovati.

***Donacijski telefon***

Najjednostavnije sredstvo koje omogućuje uključenje i potporu korisnicima programa „Za 1000 radosti“ - „Govori dobrim!“ je donacijski telefon. Već samo jednim pozivom (uz cijenu od 6,25 kn, 0,83 eura; PDV uključen) u desetak sekundi iz udobnosti doma, tramvajske gužve, tijekom lagane šetnje ili potaknuti slučajnim pogledom, razgovorom ili samo podsjećanjem na zaboravljen susret – učinit ćemo bar nešto. A ako se nasamo po jedan poziv odluči nekoliko tisuća ljudi ili više, koliko li se tu mogućnosti za dobre promjene dramatičnih životnih situacija naših sugrađana otvara…!

***Mediji, promocija,***

Svi materijali dostupni su i u gotovo 1500 župa a u Hrvatskoj te u svih 17 nad/biskupijskih caritasa, u zajedništvu s kojima se program provodi. 30.000 kartica dodatno će doći uz „Večernji list“ do njegovih čitatelja, a 15.000 nastolnika/šatora putem „24sata“ do njihovih pretplatnika. Putnike u javnom gradskom prijevozu te korisnike taksija nastojat ćemo uz pomoć nad/biskupijskih caritasa u hrvatskim gradovima dosegnuti porukama na prigodnim privjesnicama. Uz to, emitirat će se *pro bono* radijski jingleovi i video-spotovi na radijskim i televizijskim postajama koje za to budu otvorene, objavljivati oglasi u tiskanim medijima i banneri na portalima.

***Društvene mreže***

Društvene mreže omogućile su svima da postanu: pisac, glumica, liječnik, savjetnica, umjetnik, terapeut. Svi imamo svoje prijatelje, pratitelje, simpatizere. Svatko ima stanovit utjecaj, svatko je na svoj način i do neke mjere *influencer.* Zašto svoje društvene mreže ne bismo bar u ovo predbožićno vrijeme stavili u službu dobra? Svatko može nekoga ohrabriti, potaknuti, odvažiti se i založiti se za one koji se za sebe i dostojanstven život svoje obitelji ne mogu sami izboriti.

***Svjetsko nogometno prvenstvo***

Volimo Hrvatsku i navijamo za Hrvatsku nogometnu reprezentaciju. U narednom vremenu živo ćemo pratiti igre naše reprezentacije. Gledati i strepiti, nadati se i – vjerujemo – veseliti. Važno nam je i voljeli bismo da nam reprezentacija igra dobro i plasira se što bolje. U programu „Za 1000 radosti“ stavljamo pred sve nas izazov: zašto ne bismo u adventskom razdoblju odlučili da ćemo za svaki gol ili bod koji reprezentacija osvoji jednom nazvati donacijski telefon, za svaku pobjedu ili prijelaz u dalji stupanj natjecanja uplatiti prigodan novčani dar kojim pomažemo onima kojima nije ni do sporta ni do zabave jer svakodnevno igraju presudne i teške životne utakmice protiv najopasnijeg protivnika – siromaštva? Hoćemo li ga prihvatiti? Neka se naša radost prelije na one koji osjećaju da za radost u životu imaju malo razloga!

U ugostiteljske objekte: kafiće, restorane, slastičarnice ovih ćemo tjedana nastojati u dogovoru s njihovim vlasnicima staviti poticajne *nastolnike* da nas podsjete da se usred radosti i ponosa zbog dobre igre i rezultata naših nogometaša prisjetimo i učinimo nešto dobro za naše bližnje koji trebaju našu pomoć. Umjesto – ili uz – čašćenje prijatelja zbog dobrog rezultata, neće nam biti teško počastiti i naše poznate ili nepoznate sugrađane u teškoći.

**Kome pomažemo?**

Sva prikupljena novčana i materijalna sredstva, kao i usluge, Hrvatski Caritas putem nad/biskupijskih caritasa, a temeljem uvida u potrebe obitelji mreže župnih caritasa, usmjerava obiteljima koje se ne mogu same nositi sa svojim teškoćama, oskudicom, gubitkom ili nemogućnosti zaposlenja, bolesti, smrti u obitelji, dugovima, malim i nedostatnim prihodima, gladi, posljedicama nesreća, stambenim uvjetima nedostojnim čovjeka, gladi, siromaštvom i socijalnom isključenosti. To su naši korisnici, ljudi kojima pomažemo i kojima zajedno s darovateljima šaljemo konkretnu pomoć ali i poruku ohrabrenja i nade.

**Partneri programa**

Program „Za 1000 radosti“ Hrvatski Caritas provodi u zajedništvu s cijelom Caritasovom mrežom u Hrvatskoj, nad/biskupijskim i župnim caritasima, koji uz svoje nad/biskupijske projekte i akcije te trajne oblike pomoći aktivno u raznim aspektima promiču i zajednički program na dobrobit svojih korisnika, kojima je sva prikupljena pomoć namijenjena.

Na svoj su način partneri programa i svi oni koji se djelatno promiču, radosno daruju i samozatajno podupiru ciljeve programa „Za 1000 radosti“ kako fizičke tako i pravne osobe.

**Trajanje i tijek provedbe**

Program „Za 1000radosti“ cjelogodišnji je program koji ćemo u idućih 12 mjeseci - uz razdoblja većeg ili manjeg intenziteta ili vidljivosti – provoditi uz slogan „Govori dobrim!“. I račun programa IBAN HR4023400091510126452, poziv na broj 07-22 kod PBZ-a za novčane uplate i donacijski telefon 060 9010 kao i naš telefon za dogovor o drugim vidovima darivanja i suradnje 015635045/6, službena adresa caritas.croatia@caritas.hr kao i adresa programa 1000radosti@caritas.hr trajno su otvoreni za sve dobrohotne velikodušne darovatelje.

U četvrtak 17. studenoga u 10.30 u prostoru Etnografskog muzeja u Zagrebu - gdje je upravo u tijeku zanimljiva i poticajna izložba „Lica gladi“ - održavamo najavnu konferenciju za medije na kojoj ćemo predstaviti najvažnije elemente programa „Za 1000 radosti“ – „Govori dobrim!“

Kao i svake godine uoči Božića, ove godine 17. prosinca, na središnjem zagrebačkom Trgu bana Josipa Jelačića planiramo održati središnji promotivno-humanitarni događaj uz prigodan program, goste-podupiratelje, brojne volontere i humanitarnu prodaju božićnih drvaca u tegli, dar „Hrvatskih šuma“, te široku medijsku pokrivenost. To je prigoda za čineći nešto dobro za sebe i svoje najdraže – nabavljajući božićno drvce u tegli - Zagrepčani i Zagrepčanke učine i nešto dobro za drage. Prihod od humanitarne prodaje darovanih drvaca uključuje se u sredstva za pomoć najsiromašnijim obiteljima.